钦定古今图书集成/理学汇编/学行典/第152卷 > 公西赤
## 钦定古今图书集成/理学汇编/学行典/第152卷 > 公西赤

按《家语》“七十二弟子解，公西赤，鲁人，字子华，少孔子
四十二岁。束带立朝，闲宾主之仪。”

《弟子行篇》：齐庄而能肃，志通而好礼；摈相两君之事，
笃雅有节，是公西赤之行也。子曰：“礼经三百，可勉能
也；威仪三千，则难也。”公西赤问曰：“何谓也？”子曰：“貌以
傧礼，礼以傧辞，是谓难焉。”众人闻之，以为成也。孔子
语人曰：“当宾客之事，则达矣。”谓门人曰：“二三子之欲
学宾客之礼者，其于赤也。”

按《史记仲尼弟子列传》：“公西赤，字子华，少孔子四十
二岁。子华使于齐，冉有为其母请粟，孔子曰：‘与之釜’。
请益，曰：‘与之庾’。冉子与之粟五秉。孔子曰：‘赤之适齐
也，乘肥马，衣轻裘。吾闻君子周急不继富’。”

按《阙里志》：“公西赤，唐赠郜伯，宋封钜野侯。”